ዓብዱራሕማን፡ ግብጻውያን ብጉዳይ ኣባይ ኣዝዮም ተጨኒቖም ከምዝቐነዩ ካብ ዓለማዊ ማእከናት ዜና ክንሰምዖ ጸኒሕና ኣሎና። ምስኡ ኣታኣሳሲርካ ኣብ ውሽጢ ኢትዮጵያ ጉዳይ ኣባይ ከም ሓደ ፖለቲካዊ መቆራቖሲ ዛዕባ ኮይኑ ክቐርብ ጸኒሑ ኣሎ። ቀዳማይ ሚንስትር ኣብዪ ኣሕመድ ከኣ ነቶም ተቓወምቱ "ምስ ግብጺ መሻርኽቲ እዮም፤ ነቲ ናይ ኣባይ ስራሕ ከዕንቅፉ ዝደልዩ እዮም" ክብል ተዛሪቡ እዩ። ኣብዪ ካብ ዝኾነ ካልእ ተሓላቒ ጉዳይ ኣባይ ዝኸውን ኣይመስለንን። ከምኡ ከብል ዝኽእል ብዙሕ መረዳእታ እውን የለን። ግን ነዚ ከም ምኽንያት ከእትዎ ምፍታኑ እቲ ንወጻኢ ክኸይድ ዝጸንሐ መልእኽቲ 'ኦፖሲት ኢፌክት' [ተቓራኒ ሳዕቤን] ጸኒሕዎ ማለት'ዩ። ግብጻውያን ናብ ብሓቂ ክጭነቑን ክሳብ ኩሉ ኣማራጺታት እንተላይ ወተሃደራዊ ኣማራጺ ክጥቀሙ ከምዝኽእሉ ክዛረቡ ጀሚሮም። ስለዚ እዚ ኩነታት እንከሎ'ዩ እምበኣር ፕረዚደንት ኢሳይያስ አፈወርቂ ናብ ግብጺ ዝገሸ። ስለዚ እቲ ዝዓበየ ምኽንያት መገሺኡ እዚ ጉዳይ ክኸውን ከምዝኽእል ትርዳእ። ምኽንያቱ ዶክተር ኣብዪ፡ ንግብጺ ዝሃሲ ዝኾነ ዓይነት ስራሕ ከምዘይሰርሕ ተመባጺዑ ከምዝነበረ ኩላትና ንዝክሮ እዩ። ካልኣይ፡ እቲ ኣብ ትሕቲ ስልጣን ኣብዪ ኣሕመድ'ዩ መሃንዲስ እቲ ግድብ ዝነበረ ኢንጂነር ስመኘው በቀለ ዝተቐተለ፡ ወይ ነብሰ ቅትለት ምስ ፈጸመ፡ ምስኡ ተኣሳሳሩ ዝበሃል ዝነበረ ጉዳይ ኣባይ ነዊሕ ዓመታት ክወስድ ከምዝኽእል'ዩ። ብፍላይ እቲ ቀዳማይ ሚንስተር ምስ ምሁራት ኢትዮጵያ ኣብ ዝነበሮ ሓደ መድረኽ ዘተ ብዙሕ ዘረባታት ተዛሪቡ ስለዝነበረ፤ "እቲ ዘረባ ንውሽጣዊ ሃልኪ እምበር ንዓኹም ንኽጎድእ ኣይኮነን ተዛሪብዎ" ዝብል መልእኽቲ ሒዙ ዝኸደ ይመስለኒ ፕረዚደንት ኢሳይያስ። ኣብዚ ሕጂ እዋን ከኣ ብፍላይ ምስ ቅትለት ስነ ጥበባዊ ሃጫሉ ሁንዴስ ብዝተሓሓዝ እቲ ውሽጣዊ ኩነታት ኢትዮጵያ ኣብ ኣሰካፊ ኩነታት በጺሑ'ሎ። ናብ ወተሃደራዊ ረጽሚ'ውን ክዓርግ ይኽእል'ዩ። ምንጪ ስእሊ, ABURAHMAN ዑደት ቀዳማይ ሚንስትር ኣብዪ ናብ ኤርትራ ብዝምልከት'ከ?
